《百马图》
元代·贡性之

乌桓城头春雨晴，乌桓城下春草生。百灵长养少畋猎，牧马晓出乌桓城。

腾骁驰突各异态，饥齧渴饮仍纵横。胡儿独誇好身手，上马捷若飞鸢轻。

青丝不鞚锦鞍卸，什什伍伍争先行。胡官遥望拍手笑，落日半照旌旗明。

忆昔开元全盛日，四十万匹俱龙精。骕骦騄駬总神物，骏气上贯房垣星。

只今四海罢征战，含哺鼓腹歌升平。英雄用武已无地，一日底用千里程。

丁宁伯乐倘一顾，尔价顿使千金增。

作者简介：元明间宣城人，字友初，一作有初。师泰侄。以胄子除簿尉，有刚直名。后补闽省理官。明洪武初，征录师泰后，大臣有以性之荐，乃避居山阴，更名悦。其从弟仕于朝者，迎归金陵、宣城，俱不往。躬耕自给，以终其身。门人私谥真晦先生。有《南湖集》。